Rodový erb "Szontagh de Igló et Zabar"
MUDr. **Mikuláš Sontág** mladší (staršie: *Mikuláš Szontag*, *Mikuláš Szontágh*, prídomok *Szontagh de Igló et Zabar*; \* 10. august 1882, Nový Smokovec, Slovensko – † 26. júl 1963, Levoča) bol lekár, syn zakladateľa Nového Smokovca MUDr. Mikuláša Sontága zemianskeho pôvodu. Bol dedičom a pokračovateľom liečebných aktivít svojho otca, ktorý sa venoval klimatickej liečbe TBC a respiračných chorôb vo vysokohorskom prostredí Vysokých Tatier.

 Rodina
-------

* Otec: Mikuláš Sontág
* Matka: Elena ( Ilona) rod. Gilmingová

Životopis
---------

Maturoval na levočskom gymnáziu, ako medik študoval v Strasbourgu a v Budapešti, kde mu udelili doktorát medicinae universae. Za manželku si zobral Talianku, rodenú Mária Fraperti-Széll (\* 30. 10. 1873). Krátko po sobáši sa v roku 1909 ujal vedenia Nového Smokovca.

Ako záložný lekár narukoval a plnil si svoje povinnosti v lazaretoch počas Prvej svetovej vojny. Vrátil sa v roku 1916, keď vojenská správa vyhlásila novosmokovské sanatória za vojenské ozdravovne pod jeho vedením.

V roku 1917, keď sa kriticky rozšírila pľúcna TBC sa rozhodol postaviť novú liečebňu. Nemal však na jej stavbu dostatok kapitálu, a tak oslovil bohatých vlastníkov garbiarní v Liptovskom Mikuláši rodinu Hubkovcov. Manželia Peter a Mária Hubkovci sa stali majiteľmi 97% akcii. Neskôr sa pridali aj ďalší akcionári. Dokončená bola, po mnohých problémoch s kapitálom, robotníkmi a akcionármi, 28. júla 1925. Liečebný ústav pomenovali *Palace - sanatórium a spojené sanatóriá dr. Szontagha*. Svetová hospodárska kríza donútila akcionárov v roku 1933 predať nové sanatórium Všeobecnému penzijnému ústavu. Po ďalších stavebných úpravách, keď nový majiteľ zmodernizoval lekárske zariadenie, vybudoval park, ihriská, kolonádu, sanatórium znovu otvorili 24. februára 1935. Nazvali ho *Sanatórium Všeobecného penzijného ústavu*. Medzi obyvateľmi Tatier sa neskôr ustálil názov ústavu "Penzák".

Stará osada nezmenila názov. Lekársky ju viedol aj naďalej Mikuláš Sontág mladší s primárom Viliamom Šimkom. Názov Palace preniesol na novopostavenú budovu, ktorú podľa projektov Milana Harminca dokončili v roku 1934.

Mikuláš Sontág mladší bol horolezcom, lyžiarom, aktívny bol v horskej záchrannej službe. V rokoch 1933 - 1938 bol predsedom Karpatského spolku, ale aj predsedom Zväzu tatranských kúpeľov a sanatórií. Kúpele v Novom Smokovci boli v roku 1948 znárodnené. Vo Vysokých Tatrách bol neželaný. Presťahoval sa 16. marca 1945 do Levoče. V tamojšej nemocnici bol sekundárnym lekárom. Žil tam až do svojej smrti. Pochovaný bol na cintoríne v Poprade - Veľkej. Jeho manželka ho nenasledovala. S podlomeným zdravím sa vrátila naspäť do talianskeho Merana. Mikuláš Sontág ml. mal dvoch synov.

Galéria
-------

* Vila rodiny Sontágovcov v Novom SmokovciVila rodiny Sontágovcov v Novom Smokovci
* Bývalé Sanatórium Všeobecného penzijného ústavu, dnes nesie meno Sanatórium Royal Palace. Je známe ako "Penzák"Bývalé Sanatórium Všeobecného penzijného ústavu, dnes nesie meno Sanatórium Royal Palace. Je známe ako "Penzák"
* Liečebný dom Palace v Novom SmokovciLiečebný dom Palace v Novom Smokovci

Referencie
----------

1. 1 2  SONTÁG, Mikuláš. In: *Slovenský biografický slovník V. R – Š*. Martin: Matica slovenská, 1992. 560 s. ISBN 80-7090-216-7. s. 316.
2. 1 2 3  BOHUŠ, Ivan. *Szontaghovci a Vysoké Tatry*. 1. vyd. Poprad : Slza, 1994. ISBN 8088680-04-2. S. 121. (po slovensky, po nemecky, po maďarsky)

Externé odkazy
--------------

* Záznam o narodení a krste v matrikefarnosti Veľký Slavkov; pokrstený ako Miklós Kornél János Szontágh
* Mikuláš Sontág mladší Archivované 2015-12-25 na Wayback Machine
* Mikuláš Sontág v Novom Smokovci
* Aktivity Sontágovcov Archivované 2016-03-04 na Wayback Machine
* Mikuláš Sontág

Autoritné údaje: * abART: 107253
* NK ČR: jo2015857605
* PIM: PIM210336
* VIAF: 314914165